Kar ploeg deur vulstasie se winkelDie voertuig het vroegoggend deur die winkel geploeg. (Foto: ALS Paramedics) Chaos het Saterdagoggend by ŉ vulstasie in Westville naby Durban geheers toe ŉ motoris deur die geriefswinkel geploeg en die voertuig binne-in die winkel tot stilstand gekom het. Vyf mense is beseer in die ongeluk wat omstreeks 07:30 gebeur het. Garrith Jamieson, woordvoerder van ALS Paramedics, sê dit is onduidelik wat tot die ongeluk aanleiding gegee het, maar paramedici het die voertuig in die winkel aangetref. Verskeie van die vulstasie se werkers is beseer en meer ambulanse met gevorderde lewensondersteuningstoerusting is dadelik ontbied. Vyf mensei s in die voorval beseer. (Foto: ALS Paramedics) “Die bestuurder van die voertuig en vier werknemers [van die vulstasie] het beserings opgedoen wat wissel van gering tot ernstig. Hulle is op die toneel gestabiliseer voor hulle na ŉ nabygeleë hospitaal geneem is,” sê Jamieson. Die polisie is ook op die toneel vir verdere ondersoek.